איביץ': "אני בטוח שהשערים עוד יגיעו"
עדיין לא מספיק משכנעת, אבל חוזרת לנצח. מכבי תל אביב גברה הערב (שני) 0:1 על מ.ס אשדוד משער של צ'יקו אופואדו בדחיקה (71) והיא נצמדת להפועל ב"ש, שבוע לפני המפגש המסקרן עם המוליכה בבלומפילד. מעבר לכך, הצהובים שברו שיא מועדון עם 630 דקות ברציפות ללא ספיגה מתחילת העונה.
במהלך המחצית השניה, נרשמה תקרית כאשר רימון עשן אדום הושלך לעבר יציע האוהדים של מכבי ת"א. ההערכה היא שמדובר בחבלה מכוונת והרימון נזרק מחוץ לתחומי אצטדיון הי"א. שני חשודים עוכבו לחקירה.
מאמן מכבי ת"א, ולדימיר איביץ', סיפר: "המגרש הזה קשה. לא קל לנצח באשדוד בבית שלה. הקבוצה הטובה יותר ניצחה וזה מה שאני יכול להגיד. אני מרוצה מ-3 נקודות. בדרך כלל, אנחנו משחקים טוב יותר במחצית אחת ואנחנו צריכים לשפר ולשחק כל המשחק טוב. אני חושב שהשערים עוד יגיעו. את הביטחון לשערים צוברים בזכות אימונים קשים".
המאמן הסרבי הוסיף לקראת השבוע הבא: "המשחק מול ב"ש חשוב כמו כל משחק אחר. אנחנו משחקים על 3 נקודות וכך גם מול ב"ש. כדי להשיג אליפות נצטרך לעבוד הרבה, וזו עונה ארוכה. נעבוד משחק אחר משחק ונראה מה יהיה".
השוער של מכבי, דניאל טננבאום, שטרם ספג העונה: "היום זה היה ניצחון ממש חשוב אנחנו שמחים שעשינו עבודה שלנו והשגנו את 3 הנקודות הללו. העובדה שלא ספגנו, זה בזכות עבודה של כל הקבוצה מהחלוצים ועד לשוער. אני מקווה שנמשיך כך. תמיד אמרתי כשהגעתי למכבי ת"א, שאני מוכן לעבוד בשער ואני שמח על העבודה שלי עד כה".
מאמן אשדוד רוני אוואט: "הרבה תסכול עובר בראש. עמדנו בתכנית המשחק שלנו עד ספיגת השער ולצערי זה לא הספיק. היינו שווים יותר במשחק הזה. לא ציפינו שננצח כל העונה. יש לנו את נתניה במשחק הבא, נרים את השחקנים, נבוא מוכנים, נצטרך לגלות הרבה אופי כמו שציפינו מאשדוד בתחילת העונה".